**Srebrno srce mog hrabrog anđela**

Znate onaj osjećaj kad dođete u bolnicu ili vidite na vijestima ljude koji su izgubili svoje voljene i pomislite: nadam se da se to meni nikada neće dogoditi. Svi mi tako mislimo, možda iz naivnosti ili samo želimo biti optimistični u našemu kratkom životu na Zemlji. Ali, onda se cijeli svijet okrene naopako.

Moje su misli o životu uvijek bile da je samo jedan, da ga trebamo iskoristiti i ispuniti voljenim osobama. Možda sam ponekad i pretjerala u tome da ga treba iskoristiti za neke i ne toliko dobre i poučne stvari, ali u tome nikada nisam bila sama. Sa mnom je uvijek bila Maja. Ona je bila jedina osoba na ovom planetu koja me u potpunosti razumjela i vidjela stvari iz moje perspektive. Bile smo nerazdvojne.

Neke su se stvari promijenile kad smo krenule u srednju . Maji ponekad pod tjelesnim nije bilo dobro, stalno mi je govorila kako joj se cijeli svijet vrti, ali zbijala je šale kao da joj je to od ˝dizajnerskog ˝ odijevanja naše učiteljice iz kemije. Osjećala sam da nešto nije u redu, ali mislila sam da je to samo neka viroza ili gripica. Zato sam, da je malo oraspoložim, nagovorila mamu da me pusti da prespavam kod nje. Kada sam došla u Majinu kuću, svi su bili blijedi kao da nisu sto godina vidjeli sunce, osim njezine male sestrice Lucije koja je uvijek imala crvene obraze kao Snjeguljica. Nakon večere Maja i ja otišle smo u sobu i malo tračale i razgovarale, ali to nije bilo kao prije. U jednom je trenutku brzo uzela nešto iz ladice i otišla u kupaonicu. Imala sam osjećaj da nešto skriva od mene. Šutjela sam i nadala se da to nije ništa, do jutra. Kad sam se probudila, vidjela sam da je nema i mislila da je otišla dolje na doručak pa sam se otišla u kupaonicu malo dovesti u red. Zaboravila sam uzeti svoju četku za kosu pa sam posudila Majinu. Ali, kad sam je uzela, na njoj je bio pramen smeđe kose. Odmah sam povezala dva i dva zašto se Maja tako ponaša i zašto su svi tako tužni. Ostala sam u sobi i čekala da se vrati. Nisam plakala. Htjela sam biti snažna za Maju. Kad se vratila, posjela sam je i rekla da znam zašto se čudno ponaša i zašto su svi tužni. Ona me samo gledala, a ja sam ko iz topa izbacila sve iz sebe ni ne znajući što me čeka. Rekla sam joj da znam da joj mama ima rak. Ona me samo gledala i odvela u kupaonicu te mi pokazala svoju ladicu koja je bila puna lijekova, recepata, dijagnoza. U tom sam trenutku shvatila čiji je pramen bio na četki. Mislila sam da će mi srce pući i da ću se ugušiti u suzama. Počela mi je pričati kako se sve to dogodilo. Kako joj je dijagnosticirana kronična limfocitna leukemija zbog koje je počela kemoterapiju koja nije u potpunosti djelovala na nju i da idući tjedan počinje sa zračenjem i da će joj najvjerojatnije trebati presađivanje koštane srži. Slušajući je i gušeći se u suzama, primijetila sam kako je ona sve to hrabro rekla i od jednom sam shvatila pravo značenje riječi hrabar. Razgovarale smo, plakale i tješile se satima. Stigavši kući, nisam znala što bih rekla roditeljima. Samo sam šutjela, otišla u sobu i uplakana zaspala. Tjedan dana nakon toga Maja je krenula na zračenje, a ja je nisam ni u ludilu puštala da ide bez mene. Bila sam uz nju na svakom zračenju, terapiji i pregledu. Svaki put, kad bih vidjela njeno tijelo puno modrica, počela bih razmišljati zašto baš ona, zar nije mogao to biti netko drugi. Bože, zašto baš ona? Ali Maja je samo rekla da ju je valjda Bog tako želio iskušati i da vjeruje da još malo i sve će biti baš onako kako je bilo prije.

Prošlo je mjesec dana. Budući da nitko iz obitelji nije odgovarao za davanje koštane srži, potraga se nastavila dalje. Maji je nekoliko dana bilo dobro i bližio se moj rođendan pa sam htjela da se malo zabavi i zaboravi na sve. Pozvala sam je na svoj rođendan. Znala sam da neće htjeti ići jer je mislila da nije lijepa s golom glavom i tako mršava, ali meni to nije smetalo i imala sam dovoljno samopouzdanja za dvije osobe. Večer je bila prekrasna. Maja, ja i još dvije naše prijateljice prošetale smo do gradske zvjezdarnice da bismo promatrale zvijezde. Kad su djevojke uživale u galaksiji, Maja i ja otišle smo na vrh. Maja je izvadila neku kutijicu u kojoj su bila dva srebrna srca. Jedno za mene, jedno za nju. Sve se činilo kao da ide po planu. Našao se odgovarajući davatelj koštane srži i dogovoren je termin operacije. Na dan operacije Maja se nije osjećala dobro. Počela se gušiti i krvarila je više nego obično. Liječnici su rekli da je pokupila neku infekciju i da je preriskantno da je operiraju.

Nisam mogla prihvatiti činjenicu da ću je izgubiti. Jednostavno sam mislila da ću umrijeti zajedno s njom. Dan prije njene smrti ostale smo same u sobi. Njena je infekcija postajala sve gora, a rekla mi je riječi koje su me primirile: „Ako ti ikad gorko zaplače oko, ako te netko povrijedi duboko, ako ti ikad zadrhti duša, ako nema tko da te sluša, ako ikad vrisneš u snu, zazovi me i ja ću biti tu, u tvome srcu!“

Otada su prošle tri godine. Njeno srebrno srce još uvijek visi oko moga vrata i spaja se s drugim na nebu.

Doris Kudumija, 8. r.

Učiteljica: Lidija Levačić Mesarov, prof.